10 Solomone o ne a itse Molao wa Modimo e bile a o tlhaloganya ka botlalo. Ga go pelaelo gore o tshwanetse a bo a ne a kgatlhegela thata ditaelo tse di neng di beetswe dikgosi kwa Iseraele. Nngwe ya ditaelo tseo ke e e neng e re: “[Kgosi] a se ka a ikokeletsa basadi, gore pelo ya gagwe e se ka ya fapoga.” (Duteronome 17:14, 17) Le mororo Solomone a ne a itse taelo eno e e tlhamaletseng, o ne a itseela basadi ba le makgolo a supa, le bagadingwana ba le makgolo a mararo. Bontsi jwa basadi bano ba ne ba obamela medimo e sele. Ga re itse gore ke eng fa Solomone a ile a nyala basadi ba bantsi jaana le gore o ne a tle a buelele kgato eo ya gagwe ka mabaka afe. Se re se itseng ke gore o ne a palelwa ke go ikobela kaelo e e tlhamaletseng ya Modimo. Matswela a seo a ne a nna fela jaaka Jehofa a ne a boletse. Re bala jaana: “Basadi ba [ga Solomone] ba faposa pelo ya gagwe ka iketlo.” (1 Dikgosi 11:3, 4) Botlhale jwa gagwe jwa bomodimo bo ne jwa fokotsega ka iketlo. O ne a katogela kgakala. Fa nako e ntse e ya, keletso ya ga Solomone ya go batla go ikobela Modimo le go mo itumedisa e ne ya fekeediwa ke ya go batla go itumedisa basadi ba gagwe ba baheitane. A bo seo se swabisa jang ne ka gonne ke Solomone yo o neng a kwala mafoko ano pelenyana ga foo: “Tlhalefa morwaaka, mme o ipedise pelo ya me, gore ke tle ke fetole ene yo o nkgobang.”—Diane 27:11.